ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ካብ ሽዋ ሮቢት ክሳብ ሃርቡ፡ ዕጥቂ ሒዝካ ምንቅስቓስ ተኸልኪሉ 15 ሚያዝያ 2019 ምንጪ ስእሊ, Amhara Mass Media ካብ ሽዋ ሮቢት ክሳብ ከተማ ሃርቡ ኣብ ዘሎ ዋና መንገዲ ንየማንን ፀጋምን ኣብ ዘሎ 5 ኪሎሜትሮ፡ ብዘይካ ኣካላት ፀጥታ ዕጥቂ ሒዝካ ምንቅስቓስ ተኸልኪሉ። ኣብ ዞባ ሰሜን ሸዋን ምምሕዳር ብሄረሰብ ኦሮሞን ዝተፈጠረ ህውከት ንምፍታሕ ካብ ሰራዊት ምክልኻል፣ ካብ ፍሉይ ሓይሊ ፌደራልን ካብ ፍሉይ ሓይሊ ክልል ኣምሓራን ዝተዋፅአ፡ ሓባራዊ ሓይሊ ፀጥታ ተጣይሹ ናብ ስራሕ ድሕሪ ምእታዉ እዚ ውሳነ ከምዝተገለፀ፡ መራኸቢ ሓፋሽ ክልል ኣምሓራ ፀብፂቡ። ኣዛዚ መበል 11 ክፍለ ጦር ሰራዊት ምክልኻል ኢትዮጵያ፡ ብርጋዴር ጀነራል ሰዒድ ትኩየ ትማሊ ኣብ ዝሃብዎ መግለፂ፡ እዚ ሓባራዊ ሓይሊ ፀጥታ፡ ኣብ ክልቲአን ዞባታት ኣብ ዝርከባን ስግኣት ፀጥታ ኣብ ዘለወን 10 ወረዳታትን ምስ ዝነብሩ ኣካላት ሕብረተሰብ ብምዝታይ ናብ ስራሕ ከምዝኣተዉ ኣፍሊጢም። "ሓይልታት ፀጥታ ምስኣተዉ ዋላ እኳ ኣብቲ ከባቢ ኣንፃራዊ ሰላም እንተሰፈነ፡ ሕዚ እውን እቲ ህዝቢ ስግኣት ኣለዎ" ኢሎም። ሰላም እቲ ህዝቢ ናብ ንቡር ንምምላስ፣ ግዳያት ንምጥያሽ፣ ርክብ ህዝቢ ንምህዝቢ ንምጥንኻርን ጥፍኣተኛታት ብምፍላይ ናብ ሕጊ ንምቕራብ ይሰርሑ ከምዘለዉ ገሊፆም። 'ዘሰክፉ እቶም ዘይተታሕዙ ዕጥቅታት እዮም' "ንጎረቤት ክልል ክወግእ ዕጥቂ ዘእቱ ኣሎ"፡ ኣብይ ኣሕመድ እዚ ሓባራዊ ሓይሊ ኣብ ጋዜጣዊ መግለፂኡ ከምዝሓበሮ፡ ኣብ ክልቲአን ዞባታት ስግኣት ፀጥታ ክኾኑ እዮም ዝበሎም 12 ከባብታት ነፂሩ እዩ። ኣብዞም ከባብታት ግዝያውን ቀዋምን ተፍትሽ ከምዝግበር ድማ ተሓቢሩ። ኣብ መወዳእታ ድማ ካብ ሓይልታት ፀጥታ ክልልን ፌደራልን ወፃኢ ኣብ ዝኾነ ይኹን ከባቢ ዝግበር ተፍትሽ ኽልኩል ምዃኑ ተገሊፁ። እንታይ እዩ ኣጋጢሙ?
